钦定古今图书集成/明伦汇编/官常典/第318卷 > 余继登
## 钦定古今图书集成/明伦汇编/官常典/第318卷 > 余继登

按《明外史》本传：“继登，字世用，交河人。举万历五年进
士，改庶吉士，授检讨。与修《会典》成，进修撰，直讲经筵。
寻进右中允，充日讲官。时讲筵久辍，侍臣无所纳忠，
继登与同官冯琦共进《通鉴》讲义，傅以时政缺失。历
少詹事兼侍读学士，充正史副总裁。已，擢詹事，掌翰
林院。两宫灾，偕诸讲官引《洪范五行传》切谏。不报。进”
礼部右侍郎。二十六年，以左侍郎摄部事。陕西、山西
地震，南都雷火，西宁钟自鸣，绍兴地涌血。继登于岁
终类奏，因请罢一切诛求开采之害民者。时不能用
雷击太庙树，复请帝躬郊祀庙享，册立元子，停矿税，
撤中使。帝优诏报闻而已。旋擢本部尚书。时将讨播
州杨应龙，继登请罢四川矿税，以佐兵食。复上言：“顷
者星躔失度，水旱为沴。太白昼见，天不和也。凿山开
矿，裂地求砂，致狄道山崩地震，地不和也。闾阎穷困，
更加诛求，帑藏空虚，复责珠宝。奸民蚁聚，中使䲭张，
中外壅隔，上下不交，人不和也。戾气凝而不散，怨毒结而成形，陵谷变迁，高卑易位，是为阴乘阳，邪干正，
下叛上之象。臣子不能感动君父，言愈数愈厌，故天
以非常之变警悟陛下，尚可恬然不为意乎？”帝不省。
继登自署部事，请元子册立，《冠婚疏》累上，以不得请，
郁郁成疾。每言及，辄流涕曰：“大礼不举，吾礼官，死不
瞑目。”病满三月，连章乞休，不许。请停俸，亦不许。竟卒
于官。赠太子少保，谥文恪。继登朴直慎密，寡言笑，当
大事，言议侃侃。居家廉约，学士曾朝节尝过其里，蓬
蒿满径。及病革，视之，拥粗布衾，羊毳覆足而已。幼子
应诸生试，夫人请为一言，终不可。